KOMUNIKAZZJONI TAL-KUMMISSJONI Ir-reġjuni ultraperiferiċi tal-Unjoni Ewropea: lejn sħubija għal tkabbir intelliġenti, sostenibbli u inklużiv /* COM/2012/0287 final - 2012/ () */





KOMUNIKAZZJONI TAL-KUMMISSJONI Ir-reġjuni ultraperiferiċi tal-Unjoni Ewropea: lejn sħubija għal tkabbir intelliġenti, sostenibbli u inklużiv 1........... Introduzzjoni 3 2........... L-iżviluppi fl-Istrateġija Ewropea għar-reġjuni ultraperiferiċi 5 3........... L-assi tal-Istrateġija mġedda tal-UE. 6 4........... proposti għall-futur 7 4.1........ Id-dimensjoni interna. 7 1) Il-politika favur il-koeżjoni 7 2) Is-setturi tradizzjonali 9 3) Is-setturi emerġenti 11 4) L-iżvilupp tal-intraprenditorija. 12 5) L-integrazzjoni fis-suq uniku. 13 6) Il-protezzjoni tal-ambjent tar-reġjuni ultraperiferiċi 15 4.2. ...... Id-dimensjoni esterna. 15 5........... Konklużjoni 17 1. Introduzzjoni Il-Komunikazzjoni preżenti tispjega kif il-Kummissjoni qed tippjana li taħdem fi sħubija mar-reġjuni ultraperiferiċi[1] (RUP) għal tkabbir intelliġenti, sostenibbli u inklużiv. Il-Kunsill[2] enfasizza l-fatt li l-Istrateġija Ewropa 2020, li għandha tliet prijoritajiet ewlenin, jiġifieri, l-iżvilupp ta’ ekonomija bbażata fuq l-għarfien u l-innovazzjoni, il-promozzjoni ta’ ekonomija aktar effiċjenti fir-riżorsi, aktar ekoloġika u aktar kompetittiva u l-inkoraġġiment ta’ ekonomija b’rata għolja ta’ okkupazzjoni, u l-implimentazzjoni tal-koeżjoni soċjali u territorjali, għandhom jiġu applikati bis-sħiħ fir-reġjuni ultraperiferiċi billi jiġu kkunsidrati l-karatteristiċi u l-limitazzjonijiet speċjali tagħhom. Il-Kunsill għaraf “il-ħtieġa ta’ bilanċ bejn, fuq naħa waħda, dawk il-miżuri ta’ kumpens għal-limitazzjonijiet speċifiċi u permanenti tar-reġjuni ultraperiferiċi, u fuq in-naħa l-oħra, dawk immirati biex jippromwovu l-vantaġġi u l-opportunitajiet tagħhom”. L-għan hu li tingħata għajnuna lir-RUP biex isiru aktar indipendenti, aktar b’saħħithom ekonomikament u aktar kapaċi biex joħolqu impjiegi sostenibbli, billi jikkapitalizzaw fuq l-assi uniċi li għandhom u fuq il-valur miżjud tagħhom għall-UE. Kif ġie rikonoxxut fl-Artikolu 349 tat-TFUE, dejjem se jkun hemm xi limitazzjonijiet importanti, bħall-bogħod mill-Ewropa kontinentali. Madankollu, sforz kollettiv favur ir-riforma, l-immodernizzar u d-diversifikazzjoni tal-ekonomiji tagħhom - li ġew milquta ħafna mill-kriżi ekonomika u finanzjarja globali – se jkun l-aħjar mod biex jiġi żgurat ġejjieni aktar prosperu għar-RUP. Kull RUP hu differenti u jeħtieġ li jiġu mfassla metodi ta’ azzjoni speċifiċi għal kull reġjun. L-istrateġija mġedda spjegata hawn tistipula opportunitajiet għar-RUP kollha, iżda kull reġjun se jkollu jfassal il-pjan tiegħu stess għal aktar prosperità, skont il-karatteristiċi speċifiċi tiegħu. Filwaqt li xi strumenti speċifiċi ta’ appoġġ għar-RUP urew xi jsarrfu, xi drabi l-aħjar mod kif jiġu appoġġjati r-RUP huwa permezz ta’ adattamenti tar-regoli tal-UE jew billi jitqiesu l-ħtiġijiet speċifiċi tagħhom fil-mument tal-implimentazzjoni. Din l-istrateġija tipprova turi kif ir-RUP jistgħu jsibu posthom fost il-bosta inizjattivi li qed jappoġġjaw l-implimentazzjoni tal-Ewropa 2020, b’attenzjoni ferm aktar komprensiva minn qatt qabel għas-sitwazzjoni tar-RUP fl-ispettru kollu tal-politika Ewropea. L-assi uniċi u l-valur miżjud Kwalunkwe strateġija għar-RUP trid tirrikonoxxi l-valur tagħhom għall-UE kollha kemm hi. Il-pożizzjonijiet ġeostrateġiċi tagħhom ifissru li dawn iservu ta’ ambaxxaturi għall-UE fl-Atlantiku, fil-Karibew u fl-Oċean Indjan, bil-potenzjal ta’ benefiċċju għall-UE permezz tar-relazzjonijiet tagħhom mal-ġirien tagħhom u t-tixrid tal-influwenza tal-UE fir-reġjuni tagħhom. Minkejja l-iżvantaġġi tagħhom, ir-RUP għandhom ħafna muturi potenzjali għat-tkabbir ibbażati fuq il-karatteristiċi speċifiċi tagħhom. Dawn jammontaw għal aktar min-nofs taż-żona ekonomika esklużiva tal-UE, b’riżerva potenzjali ta’ riżorsi tal-baħar li tammonta għal kważi 15-il miljun km². Din tirrappreżenta laboratorju uniku tal-baħar fond għall-esplorazzjoni tal-UE f’oqsma bħas-sigurtà tal-ikel, l-azzjoni dwar il-klima, l-enerġija u l-bijoteknoloġija. Din hi wkoll assi f’termini ta’ turiżmu bbażat fuq ambjent naturali u kulturali eċċezzjonali. Il-pożizzjonijiet tagħhom joħolqu opportunitajiet ewlenin għall-iżvilupp ta’ attivitajiet satellitari, spazjali u tal-astrofiżika għall-UE. Ir-RUP għandhom diversità unika ta’ speċijiet u ekosistemi ta' importanza kruċjali għall-bijodiversità fuq skala globali. Ir-RUP, flimkien mal-pajjiżi u territorji extra Ewropej, għandhom aktar speċijiet endemiċi tal-annimali u l-pjanti mill-Ewropa kontinentali kollha kemm hi, inklużi aktar minn 20% tas-sikek tal-qroll u tal-laguni tad-dinja. Il-bijodiversità tagħhom toffri potenzjal fl-oqsma tas-saħħa, tal-bijomediċina u tal-bijofarmaċija, tal-kożmetika u ta’ ħafna setturi oħrajn bħal dawk tal-materjali għall-ekokostruzzjoni u l-injam. F’reġjuni differenti hemm il-kondizzjonijiet għall-iżvilupp ta’ sorsi ta’ enerġija rinnovabbli bħal dik mill-bijofjuwils, mir-riħ, mix-xemx, ġeotermali jew fotovoltajka. F’termini ta’ kapital uman, ir-RUP għandhom ħaddiema aktar mgħallma u kkwalifikati, servizzi pubbliċi, u kompetenzi aktar avvanzati mill-ġirien tagħhom. Dan jagħtihom il-possibbiltà li jbigħu s-servizzi u l-kompetenzi f’setturi li għandhom valjur miżjud qawwi. Il-prinċipji sottostanti tas-sħubija proposta għat-tkabbir huma li: - jingħata appoġġ lir-RUP biex jagħmlu l-aħjar użu mill-opportunitajiet kollha għal tkabbir intelliġenti, sostenibbli u inklużiv ibbażat fuq l-assi u l-potenzjali endoġeniċi tagħhom; - jiġi żgurat li l-oqfsa tal-politiki Ewropej jikkontribwixxu biex inaqqsu l-ostakli speċifiċi għall-integrazzjoni sħiħa tar-RUP fis-suq uniku; kif ukoll - jiżdied ir-rikonoxximent tar-RUP bħala assi għal kulħadd, kif ukoll tal-ħtieġa li jiġu meqjusa l-ispeċifiċitajiet u l-limitazzjonijiet tagħhom. L-azzjoni ta’ appoġġ għar-RUP teħtieġ sħubija bejn l-UE u l-awtoritajiet nazzjonali u reġjonali. Hu meħtieġ li f’dawn il-livelli kollha jkun hemm impenn qawwi favur it-teħid ta’ azzjoni. Ir-RUP infushom għandhom ir-responsabbiltà li jaħtfu l-opportunitajiet disponibbli għalihom. 2. L-iżviluppi fl-Istrateġija Ewropea għar-reġjuni ultraperiferiċi L-UE ilha mill-1999 ’l hawn tirrikonoxxi b’mod formali l-ispeċifiċità ġeografika u ekonomika tar-RUP: id-distanza, l-insularità, id-daqs żgħir, it-topografija, il-klima, u d-dipendenza ekonomika fuq ftit prodotti, li jirrestrinġu bi kbir l-iżvilupp (l-Artikolu 349 tat-TFUE), u jagħmluha diffiċli għar-RUP biex jiksbu l-benefiċċji tas-suq uniku. Mill-2004 ’l hawn, il-Kummissjoni ssettjat l-azzjonijiet relatati mar-RUP f’qafas ibbażat fuq tliet assi prinċipali[3]: it-titjib tal-aċċessibbiltà; it-titjib tal-kompetittività; u l-promozzjoni tal-integrazzjoni reġjonali f ir-reġjuni ġirien. Mill-2008 ’l hawn[4], iffukat fuq l-aħjar użu tal-assi uniċi tar-RUP. Ir-RUP infushom[5], bis-sostenn tal-Istati Membri rispettivi tagħhom[6], kif ukoll tal-Kunsill u tal-Parlament Ewropew[7], ikkontribwew għal riflessjoni fuq kif jistgħu jtejbu r-riżultati ekonomiċi tagħhom. Fl-2011 Pedro Solbes ippreżenta rapport bit-titolu "Europe's Outermost Regions and the single market: the EU's influence in the world"[8], li jenfasizza l-ħtieġa ta’ integrazzjoni aħjar tar-RUP kemm f'suq uniku approfondit u konsolidat kif ukoll fil-viċinat immedjat tagħhom, b’mod li jibni b'mod partikolari fuq id-dimensjoni esterna tas-suq uniku. Studju ieħor intitolat “Growth Factors in the OR”[9], imniedi mill-Kummissjoni, irrikonoxxa l-limitazzjonijiet strutturali tar-RUP, iżda saħaq fuq l-opportunitajiet għat-tkabbir ekonomiku. L-istudju ġibed l-attenzjoni wkoll għad-differenzi li jeżistu bejn ir-RUP u l-bżonn ta’ miżuri differenti adattati għall-isfidi partikolari ta’ kull RUP. L-istudju kkonkluda li biex jissaħħu s-setturi tradizzjonali bħall-agrikoltura, hu essenzjali li jkun hemm aktar differenzazzjoni u speċjalizzazzjoni tal-prodotti. It-turiżmu sostenibbli għandu potenzjal sinifikanti f’bosta RUP. L-istudju identifika setturi emerġenti bbażati fuq l-assi tar-RUP, inklużi l-bijodiversità u l-ekosistemi tal-baħar, il-potenzjal li tkun prodotta l-enerġija rinnovabbli, ir-riċerka agroambjentali jew klimatika avvanzata, l-astrofiżika u x-xjenza aerospazjali. Studju ieħor, "Demographic and migration trends in the OR: impact on economic, social and territorial cohesion"[10] jenfasizza wkoll il-potenzjal tar-RUP iżda jidentifika sfidi biex jintlaħqu t-tiri fl-oqsma tal-edukazzjoni, tax-xogħol u tal-ambjent. L-istrateġija mġedda tal-UE għar-RUP għandha tibni fuq dawn l-elementi. 3. L-assi tal-Istrateġija mġedda tal-UE Filwaqt li l-qafas eżistenti għall-politika dwar ir-RUP għadu validu, jeħtieġ li jiġi aġġornat u adattat fid-dawl tal-Ewropa 2020. Dan ifisser enfażi akbar fuq il-ħolqien tal-impjiegi u t-tkabbir, u approċċ komprensiv għall-azzjoni klimatika. L-assi huma dawn li ġejjin: I. Titjib tal-aċċessibbiltà għas-suq uniku. L-aċċessibbiltà tfisser trasport, kif ukoll it-trasferiment tal-għarfien u l-implimentazzjoni, bi spejjeż raġonevoli, ta’ teknoloġiji ġodda għall-informazzjoni u l-komunikazzjoni. II. Żieda fil-kompetittività permezz tal-immodernizzar u d-diversifikazzjoni tal-ekonomiji tar-RUP, l-investiment u l-innovazzjoni f’setturi b’potenzjal għoli ta’ tkabbir u/jew ta’ valur miżjud għoli (dawk tradizzjonali u dawk emerġenti), provvista tal-enerġija sostenibbli u bi prezz konvenjenti, kif ukoll l-appoġġ għall-iżvilupp tas-settur privat (l-aktar, l-SMEs u l-impriżi mikro), u għall-innovazzjoni bi prodotti u servizzi ġodda. III. Tisħiħ tal-integrazzjoni reġjonali fi ħdan iż-żoni ġeografiċi rispettivi tar-RUP biex tiġi estiża l-isfera ta’ influwenza soċjoekonomika u kulturali tal-UE permezz tar-RUP u biex jiġi inkuraġġit aktar kummerċ u qsim tal-għarfien. Ir-RUP huma territorji tal-UE fir-reġjuni rispettivi tagħhom, u l-UE tibbenefika mir-relazzjonijiet mill-qrib tagħhom mal-pajjiżi u t-territorji extra Ewropej[11], mal-pajjiżi terzi bħan-nazzjonijiet emerġenti ewlenin (jiġifieri l-Brażil jew l-Afrika t’Isfel), il-pajjiżi li qed jiżviluppaw kif ukoll il-pajjiżi żviluppati li jaqsmu magħhom rabtiet storiċi u kulturali. IV. Tisħiħ tad-dimensjoni soċjali tal-iżvilupp tar-RUP, inkluż permezz ta’ miżuri għall-ħolqien tax-xogħol, ta’ titjib tal-ħiliet u tar-riżultati edukattivi, ta’ tnaqqis tal-każijiet ta’ ħruġ bikri mill-iskola, ta’ żieda fin-numru ta’ gradwati fl-edukazzjoni terzjarja, tal-ġlieda kontra l-faqar, ta' titjib tal-aċċess għas-servizzi tas-saħħa u ta’ titjib tal-inklużjoni soċjali. V. L-integrazzjoni tal-azzjoni kontra t-tibdil fil-klima fil-politiki kollha rilevanti. Se tittieħed azzjoni xierqa għall-miżuri ta’ adattament u ta’ mitigazzjoni. Il-proposti kollha għall-futur ippreżentati fit-taqsima li jmiss iħallu impatt pożittiv fuq l-assi msemmijin hawn fuq. 4. proposti għall-futur Jeħtieġ li l-miżuri deskritti f’din il-komunikazzjoni jiġu implimentati fi sħubija. Jeħtieġ li l-Istati Membri u l-awtoritajiet reġjonali kkonċernati jibqa’ jkollhom impenn qawwi biex jimmassimizzaw il-potenzjal ta’ kull reġjun ultraperiferiku u biex jiżguraw li r-regoli u prattiki nazzjonali jiġu adattati fejn meħtieġ biex jirriflettu l-ħtiġijiet tar-RUP. Ir-RUP infushom għandhom ikomplu jiżviluppaw il-kapaċità tagħhom biex jipparteċipaw f’tenders kompetittivi taħt il-programmi tal-UE. F’konformità mal-konklużjonijiet tal-Kunsill ta’ Ġunju 2010, il-Kummissjoni se tiżgura li, fejn xieraq, id-dimensjoni tar-RUP tiġi meqjusa fil-valutazzjonijiet tal-impatt u preparamenti oħrajn għall-inizjattivi ta’ politika ġodda. Il-Kummissjoni se ssaħħaħ il-viżibbiltà tar-RUP fil-politika ta’ komunikazzjoni tagħha, u se tkompli l-iskambji u l-issekondar temporanju tal-uffiċjali bejn ir-RUP u l-istituzzjonijiet Ewropej. 4.1. Id-dimensjoni interna 1) Il-politika favur il-koeżjoni Il-politika favur il-koeżjoni hi l-istrument prinċipali tal-UE għall-implimentazzjoni tal-Ewropa 2020, li tipprovdi l-akbar konċentrazzjoni ta’ fondi ta’ investiment tal-UE għall-ħolqien tal-impjiegi u t-tkabbir. Fir-RUP, il-politika favur il-koeżjoni se tagħti sostenn lill-investimenti li jsiru biex ikun hemm tkabbir intelliġenti, sostenibbli u inklużiv. L-enfażi se tkun fuq l-investiment biex jitnaqqsu b’mod permanenti d-differenzi li dawn ir-reġjuni għandhom meta jitqabblu mal-bqija tal-UE. Il-konċentrazzjoni tematika ta’ fondi prevista fir-riforma proposta tal-politika ta’ koeżjoni se tgħin b’mod partikolari biex tiżgura li jkun disponibbli finanzjament sinifikanti għall-appoġġ tal-innovazzjoni fl-aktar sens wiesa’ tagħha; biex tippromwovi l-immodernizzar u d-diversifikazzjoni tal-ekonomiji; biex jiġu indirizzati l-ħtiġijiet ewlenin tal-investiment fil-kapital uman; biex issaħħaħ is-settur tal-SMEs għall-ħolqien u ż-żamma tal-impjiegi; biex tappoġġja l-adattament għat-tibdil fil-klima, u l-mitigazzjoni u l-iżvilupp tal-provvisti sostenibbli tal-enerġija. Il-Kummissjoni tipproponi li tkompli toffri trattament speċifiku għar-RUP biex tgħinhom jagħmlu l-aħjar użu mill-fondi ta’ investiment disponibbli. Qed tiġi proposta rata ta’ kofinanzjament ta’ 85 % irrispettivament mill-PDG tar-RUP. Qed tiġi proposta allokazzjoni speċifika biex tagħmel tajjeb għall-ispejjeż addizzjonali marbuta mal-limitazzjonijiet tar-RUP u biex jiddiversifikaw u jimmodernizzaw l-ekonomiji tagħhom. Il-Kummissjoni se tivvaluta jekk il-bżonnijiet u l-assi individwali tar-RUP humiex riflessi b’mod xieraq fil-ftehimiet ta’ sħubija li se jiġu miftiehma bejn il-Kummissjoni u kull Stat Membru għall-perjodu finanzjarju li jmiss. Kull RUP se jkun mitlub janalizza l-potenzjal tiegħu u jiżgura li massa kritika tal-FEŻR tkun allokata għar-riċerka u l-innovazzjoni, għall-promozzjoni ta’ opportunitajiet ġodda ta’ impjiegi u ta’ intraprenditorija inter alia biex jitnaqqas ir-riskju tal-eżodu ta’ mħuħ, kif ukoll għall-effiċjenza tal-enerġija u għall-enerġija rinnovabbli. L-Istati Membri għandhom jiżguraw li r-rappreżentanti tar-RUP jkunu involuti b’mod sħiħ fil-preparamenti u l-monitoraġġ tal-ftehim. Biex itejbu l-aċċess għall-finanzjament għall-impriżi mikro u ta’ daqs medju, ir-RUP se jiġu mħeġġa jallokaw finanzjament adegwat għall-istrumenti finanzjarji taħt il-politika ta’ koeżjoni u biex jagħmlu użu mill-prodotti finanzjarji u mhux finanzjarji disponibbli taħt inizjattivi bħal JEREMIE jew JASMINE, biex jiżviluppaw il-potenzjal tal-mikrokreditu fit-territorji tagħhom. Il-Pjattaforma ta’ Speċjalizzazzjoni Intelliġenti[12] tgħin lill-Istati Membri u lir-reġjuni jippreparaw l-istrateġiji ta’ innovazzjoni tagħhom għall-finanzjament tal-politika ta’ koeżjoni. Din toffri lir-RUP opportunità biex jagħmlu l-aħjar użu mill-assi uniċi tagħhom fix-xjenza u t-teknoloġija, biex jikkontribwixxu u fl-istess ħin jibbenefikaw minn opportunitajiet ġodda fiż-Żona Ewropea tar-Riċerka (ŻER). Jeħtieġ li tali proġetti u strateġiji ta’ innovazzjoni jisfruttaw bis-sħiħ is-sinerġiji bejn l-inizjattiva Orizzont 2020 u l-politika l-ġdida favur il-koeżjoni. Il-proġetti ffinanzjati permezz tal-programmi qafas għar-riċerka u tal-fondi tal-politika favur il-koeżjoni jistgħu jkollhom sehem ewlieni biex jinġibdu u jitħarrġu x-xjenzati u biex ir-RUP jiġu integrati kompletament fiż-ŻER, inklużi l-effetti mifruxin fl-ekonomiji lokali u reġjonali. Skont il-proposti tal-Kummissjoni, anki l-Fond Soċjali Ewropew (FSE) se jkompli jappoġġja lir-RUP, li jinkludu reġjuni bl-ogħla livelli ta’ qgħad fl-UE. Hemm bżonn ta’ investimenti komprensivi biex jiġu mħeġġin il-parteċipazzjoni fis-suq u l-mobbiltà (kemm nazzjonali kif ukoll transnazzjonali) tal-ħaddiema, u biex tingħata spinta lill-edukazzjoni, lill-ħiliet u lit-tagħlim tul il-ħajja, b’mod partikolari bil-ħsieb li jonqos it-tluq bikri mill-iskola u jiżdiedu l-livelli tar-riżultati miskubin mill-edukazzjoni terzjarja. Il-FSE se jgħin ukoll lir-RUP jiffaċilitaw l-adattament tal-ħaddiema u tal-impriżi għall-bidla, itejbu l-produttività, jiżguraw l-integrazzjoni tajba taż-żgħażagħ fis-suq tax-xogħol, isaħħu l-inklużjoni soċjali u jtejbu l-kapaċità istituzzjonali. Ir-RUP għandhom jieħdu vantaġġ mill-Programm tal-UE propost għall-Bidla Soċjali u l-Innovazzjoni, inkluż il-programm PROGRESS, is-servizz EURES u l-Faċilità Ewropea ta’ Mikrofinanzjament għall-Progress. Il-Kummissjoni pproponiet li l-kooperazzjoni territorjali ffinanzjata permezz tal-FEŻR[13] li tinvolvi lir-RUP tissaħħaħ biex jitjiebu l-kompetittività, il-kummerċ u r-rabtiet tal-għarfien mal-ġirien tagħhom. Skont din il-proposta r-RUP għandhom jirċievu mhux inqas minn 150 % tal-appoġġ mill-FEŻR li jirċievu fil-perjodu attwali flimkien ma’ allokazzjoni addizzjonali ta’ EUR 50 miljun. L-ammont totali li jista’ jiġi allokat għall-operazzjonijiet tar-RUP barra mill-UE għandu jiżdied minn 10 % għal 30 % biex jiffaċilita l-proġetti mal-pajjiżi u t-territorji ġirien. Il-Kummissjoni tenfasizza l-opportunitajiet offruti mill-arranġamenti attwali għall-kooperazzjoni transnazzjonali, iżda tkun lesta li tiffaċilita l-kooperazzjoni transkonfinali tar-RUP fir-rigward tal-fruntieri marittimi matul distanzi akbar minn 150 km. 2) Is-setturi tradizzjonali L-Istudju dwar il-Fatturi għat-Tkabbir: “Il-produzzjoni u l-impjiegi … jistgħu jissaħħu biss permezz tad-differenzazzjoni u l-ispeċjalizzazzjoni tal-prodotti” “Għadu mhux qed isir l-aħjar użu mill-oqsma ta’ speċjalizzazzjoni bħat-turiżmu ekoloġiku, ambjentali, soċjali, kulturali u [tal-benesseri]” L-agrikoltura u l-iżvilupp rurali. L-iskema ta’ appoġġ agrikolu POSEI ("Programme of Options Specifically Relating to Remoteness and Insularity") hi strument żviluppat għar-RUP. Permezz taż-żewġ taqsimiet tagħha, jiġifieri l-arranġamenti speċifiċi għall-provvisti u s-sostenn għall-produzzjoni agrikola lokali, l-Istati membri għandhom flessibbiltà sostanzjali biex jiffokaw in-nefqa, inkluż għal azzjonijiet għad-diversifikazzjoni tal-produzzjoni. Ir-rapport dwar l-impatt tar-riforma POSEI tal-2006 jikkonferma kemm din l-iskema hija adatta għall-ħtiġiet tar-RUP u li r-riżorsi allokati ppermettew li jintlaħqu l-għanijiet tal-programm. Il-Kummissjoni tipproponi li l-iskema tinżamm u li jsirulha xi adattamenti, bil-possibbiltà li ssir reviżjoni oħra fl-2013. Fil-kuntest tal-possibbiltà ta’ tali reviżjoni tal-iskema POSEI, se jiġi analizzat is-sinifikat ta’ oqsma ġodda ta’ attività, bħall-produzzjoni tal-injam fil-Gujana Franċiża. Skont il-proposti tal-Kummissjoni, ir-RUP se jkomplu wkoll jingħataw trattament speċifiku taħt il-Fond Agrikolu Ewropew għall-Iżvilupp Rurali (FAEŻR)[14] sabiex jingħata sostenn għat-titjib fil-kompetittività, għad-diversifikazzjoni tal-attivitajiet fl-inħawi rurali, għall-ġestjoni sostenibbli tar-riżorsi naturali u għall-iżvilupp territorjali bbilanċjat tal-inħawi rurali. Is-sajd. Il-proposti tal-Kummissjoni għal riforma tal-Politika Komuni tas-Sajd ipprevedew li l-ġestjoni u t-teħid tad-deċiżjoni fir-rigward tal-istokkijiet tal-ħut se jkollhom natura aktar reġjonali, li tindirizza l-baċiri tal-baħar u tqis l-istokkijiet lokali. Fil-qafas ta’ dan il-mod reġjonalizzat ta’ kif isiru l-affarijiet, il-Kummissjoni qed tiddiskuti mal-Parlament Ewropew u mal-Kunsill dwar kif jiġi żgurat li l-partijiet interessati fir-RUP jistgħu jsiru parti effettiva mill-proċess ta’ konsultazzjoni u mill-fasla ta’ miżuri ta’ konservazzjoni, inkluż billi jinħoloq kunsill konsultattiv apposta għar-RUP, sabiex jingħata aktar kas tal-kuntest speċifiku tagħhom. Barra minn hekk, l-industriji tas-sajd lokali fir-RUP għandhom jirċievu r-responsabbiltà tal-ġestjoni tas-sajd u jiżviluppaw pjan ta’ kummerċjalizzazzjoni biex iżidu l-valur miżjud tal-prodotti tagħhom. Ir-RUP jistgħu jużaw għadd ta’ miżuri fil-proposti tal-Fond Ewropew Marittimu u tas-Sajd (FEMS) li huma ta’ interess partikolari għalihom, bħall-azzjonijiet li jappoġġjaw l-iżvilupp sostenibbli fil-livell lokali fl-oqsma tas-sajd jew l-appoġġ għall-flotot kostali fuq skala żgħira, inklużi s-servizzi ta’ konsulenza għan-negozju u l-istrateġiji ta’ kummerċjalizzazzjoni jew l-istudji dwar il-faċilitajiet għal metodi innovattivi. L-appoġġ għall-impriżi tal-akkwakultura u l-impriżi tal-ipproċessar jista’ jirrappreżenta wkoll sors importanti ta’ finanzjament għall-benefiċjari potenzjali fir-RUP u jgħin biex joħloq possibbiltajiet ġodda ta’ xogħol hemmhekk f’dawn in-negozji. Fir-rigward tal-finanzjament, il-FEMS propost iqis l-ispeċifiċitajiet tar-RUP billi joffri appoġġ finanzjarju addizzjonali fil-forma ta’ aktar intensità ta’ għajnuna għall-investimenti mill-FEMS f’dawn ir-reġjuni. Il-FEMS propost jipprevedi wkoll l-integrazzjoni tal-mekkaniżmu ta’ kumpens, l-hekk imsejjaħ “POSEI tas-sajd”, biex b’hekk ir-RUP jkomplu jirċievu l-appoġġ[15]. Barra minn hekk, u fuq il-bażi tal-mudell eżistenti għall-Ażores, Madejra u l-Gżejjer Kanarji, il-Kummissjoni qed tiddiskuti mal-Parlament Ewropew u mal-Kunsill dwar l-istabbiliment ta’ żona ta’ aċċess esklużiv li tista’ tiġi prevista għar-RUP Franċiżi. It-turiżmu hu qasam ta’ attività stabbilit fi wħud mir-RUP, iżda għad hemm potenzjal sinifikanti għal aktar tkabbir skont l-istudju dwar il-Fatturi għat-Tkabbir. Ir-RUP huma mistiedna jirduppjaw l-isforzi tagħhom biex jimplimentaw l-azzjonijiet deskritti fil-Komunikazzjoni “L-Ewropa, l-ewwel destinazzjoni turistika fid-dinja” (Ġunju 2010) sabiex permezz tal-ispeċjalizzazzjoni t-turiżmu jsir sostenibbli u jippermettu t-tkabbir. L-effiċjenza għandha tiżdied permezz ta’ aktar użu tal-ICT filwaqt li jitjiebu l-kwalità, il-ħiliet u l-kompetenzi. Il-programmi l-ġodda tal-politika ta’ koeżjoni se jkunu sors ta’ finanzjament għall-investiment fit-turiżmu. Il-wirt kulturali u naturali huma riżorsi importanti għall-iżvilupp ibbażat fuq it-turiżmu fir-RUP. L-UE se tippromwovi miżuri li jikkontribwixxu għall-protezzjoni, għall-użu sostenibbli u l-valur miżjud tal-wirt kulturali u naturali, inkluża l-bijodiversità, u l-aċċess għalih għal skopijiet turistiċi fir-RUP. Il-Kummissjoni se tfittex li tiżgura l-aċċess tar-RUP għall-programmi u inizjattivi futuri tal-politika kulturali tal-Unjoni biex jiżviluppaw l-industriji kulturali u kreattivi. 3) Is-setturi emerġenti L-Istudju dwar il-Fatturi għat-Tkabbir: “[Jeħtieġ li jkun hemm] bilanċ bejn it-titjib radikali tas-setturi tradizzjonali u l-ħolqien tal-ispazju ta’ tkabbir kbir biżżejjed għall-prodotti u s-setturi l-ġodda” “It-taħlita tar-riżorsi endoġeniċi, it-teknoloġiji ġodda u l-mod kif jiġu organizzati l-affarijiet tista’ tagħti lok għal vantaġġ kompetittiv” “Jeħtieġ li l-politiki jiffukaw u jikkonċentraw ir-riżorsi umani u materjali biex jagħmluhom aktar orjentati lejn is-suq, aktar milli jxerrduhom f'ħafna oqsma potenzjali” Ir-riċerka u l-innovazzjoni. Il-parteċipazzjoni tar-RUP fin-netwerks tar-RŻT se tkun punt ewlieni biex jiġi implimentat tkabbir “intelliġenti” fir-RUP. Diġà jeżistu ħafna eżempji ta’ prattika tajba, għalkemm għad fadal sfidi minħabba n-nuqqas ta’ massa kritika relatata mar-riċerka. L-inizjattiva proposta “Orizzont 2020” se trawwem l-eċċellenza xjentifika fir-RUP, se tappoġġja l-innovazzjoni teknoloġika kif ukoll dik ibbażata fuq il-prattika u se tistimula l-investiment tas-settur privat fl-esperementazzjoni, inkluż fl-agrikoltura u fil-bijodiversità endemika. L-għan se jkun li l-partijiet interessati, minn firxa wiesgħa ta’ oqsma, ikunu involuti fil-promozzjoni tal-innovazzjoni li tista’ twassal għal prodotti jew applikazzjonijiet ġodda fis-setturi tradizzjonali, jew jiftħu żoni ġodda ta’ attività ekonomika, biex b’hekk jinħolqu l-impjieġi. L-Enerġija Sostenibbli. L-UE se tagħti s-sostenn tagħha lil azzjonijiet kurrenti u ġodda mfasslin biex titnaqqas id-dipendenza fuq l-importazzjonijiet tal-enerġija u fuq fjuwils fossili fir-RUP u biex jiġu żviluppati sorsi ta’ enerġija rinnovabbli permezz tal-fondi strutturali u ta’ inizjattivi bħalma huwa l- “Patt tal-Gżejjer". L-objettiv se jkun li titjieb l-awtosuffiċjenza enerġetika, u li jiġi appoġġjat il-ħolqien ta’ ċentri ta’ eċċellenza li jikkontribwixxu biex jinkiseb tnaqqis fl-emissjonijiet tas-CO2 ta’ mill-inqas 20 % sal-2020. Wara suġġerimenti li saru mill-Parlament Ewropew rigward il-qasam tal-enerġija, il-Kummissjoni se teżamina, flimkien mar-RUP u mal-Istati Membri tagħhom, kif l-aħjar li jista’ jingħata finanzjament għall-enerġija rinnovabbli u għall-effiċjenza fl-użu tal-enerġija bħala parti mill-fondi tal-politika favur il-koeżjoni sabiex jiġu ssodisfati l-ħtiġijiet u l-kapaċitajiet speċifiċi tar-RUP. L-opportunitajiet marittimi. Fid-dawl tal-iżviluppi fil-Politika Marittima Integrata tal-Unjoni Ewropea[16], il-fondi tal-UE għall-perjodu 2014-2020 taħt il-qafas strateġiku komuni jew programmi orizzontali rilevanti oħrajn, jistgħu jingħataw lil investimenti fl-ekonomija marittima u dik tal-baħar fir-RUP. F’dan ir-rigward, ir-RUP Makroneżjan u dak tal-Karribew għandhom jaħtfu l-opportunitajiet offruti taħt l-Istrateġija tal-UE għall-Atlantiku[17]. Fil-qasam tan-netwerks tal-għarfien, il-Kummissjoni biħsiebha tintroduċi l-programm tan-Netwerk Ewropew tal-Osservazzjoni u d-Dejta dwar l-Ibħra (EMODNet) fir-RUP wara l-2012. Il-Kummissjoni se tkompli tqis id-dimensjoni tar-RUP fl-implimentazzjoni tal-politika marittima integrata tal-Unjoni, inkluża l-inizjattiva tat-Tkabbir Blu[18]. 4) L-iżvilupp tal-intraprenditorija L-impriżi żgħar u medji huma importanti għall-ekonomiji ta’ daqs relattivament żgħir tar-RUP. Problema ewlenija hi l-aċċess għall-finanzjament għall-iżvilupp tan-negozji. Il-Kummissjoni se tqis is-sitwazzjoni partikolari tar-RUP waqt l-implimentazzjoni tal-Pjan ta’ Azzjoni għat-titjib tal-aċċess għall-finanzi għall-SMEs[19] u l-assi ta’ appoġġ għall-Mikrofinanzjament u l-Intraprenditorija Soċjali[20] tal-Programm għall-bidla soċjali u l-innovazzjoni. Barra minn dak li jista’ jsir bl-inizjattivi tal-FEŻR bħal JEREMIE, il-Kummissjoni, flimkien mal-grupp tal-BEI, se taħdem mal-Istati Membri u mar-RUP biex tappoġġja l-ħolqien ta’ fondi ta’ investiment lokali f’kull RUP u l-iżvilupp ta’ swieq tal-kapital/tal-investimenti reġjonali. L-intraprenditorija soċjali. L-impriżi soċjali huma muturi importanti għat-tkabbir u għall-iżvilupp inklużivi. Ir-RUP għandhom jeżaminaw l-għażliet tagħhom skont l-Inizjattiva ta’ Negozju Soċjali (INS) ġdida li ġiet adottata f’Ottubru 2011, li għandha l-għan li toħloq ambjent favorevoli għall-kumpaniji li l-ewwel ambizzjoni tagħhom hi li jindirizzaw il-bżonnijiet soċjali, filwaqt li jfasslu pjan ta’ azzjoni komprensiv biex itejbu l-viżibbiltà tan-negozji soċjali u l-aċċess tagħhom għall-finanzjament. F’dan il-kuntest, ġew proposti prijoritajiet ta’ investiment apposta skont ir-regolamenti tal-FEŻR u l-FES għall-perjodu 2014-2020. 5) L-integrazzjoni fis-suq uniku L-Att dwar is-Suq Uniku[21] saħaq fuq l-importanza tas-suq uniku bħala pjattaforma ta’ kompetittività għar-RUP. Kapitolu ieħor – it-tieni wieħed – tal-Att dwar is-Suq Uniku għandu jiġi adottat fil-ħarifa tal-2012. Kull fejn ikun rilevanti, se jingħata kas tas-sitwazzjoni speċifika tar-RUP sabiex l-integrazzjoni sħiħa tagħhom fis-suq uniku tkun tista’ sseħħ. L-ewwel xkiel għal din l-integrazzjoni huwa l-fatt li r-RUP jinsabu ’l bogħod. L-UE se tqis id-dimensjoni tar-RUP fl-implimentazzjoni u l-iżvilupp tan-netwerks trans-Ewropej fl-oqsma tat-trasport[22], it-telekomunikazzjonijiet u l-enerġija. F’dawn it-tliet oqsma, ir-RUP se jiġu inklużi fi proġetti ta’ interess komuni[23] fejn ikun xieraq u f'konformità mal-għanijiet u l-kriterji tal-linji politiċi, kif stabbiliti fil-linji gwida settorjali ladarba dawn jiġu adottati. Anki l-Faċilità Nikkollegaw l-Ewropa (FNE), li qed tiġi proposta, se timxi bl-istess mod meta tkun qed tidentifika l-proġetti ta’ interess komuni eliġibbli għall-finanzjament. B’mod aktar speċifiku, fil-qasam tat-trasport, proġetti ta’ interess komuni li jinvolvu lir-RUP u li jkunu ffukati fuq l-awtostradi tal-baħar ikunu eliġibbli għall-appoġġ finanzjarju mill-FNE proposta. Wara suġġerimenti li saru mill-Parlament Ewropew dwar il-qasam tat-trasport, il-Kummissjoni se teżamina, flimkien mar-RUP u mal-Istati Membri tagħhom, kif l-aħjar li jistgħu jintużaw f'kull każ l-opportunitajiet offruti bħala parti mill-fondi tal-politika favur il-koeżjoni. L-eliminazzjoni tad-distakk diġitali u ż-żieda fl-aċċess tar-RUP għas-suq uniku diġitali se jkunu importanti. Sabiex jinħoloq suq uniku diġitali li jiffunzjona tajjeb u effettiv, id-dimensjoni tar-RUP se tiġi kkunsidrata espliċitament fil-proposti regolatorji kollha li jmiss li jikkonċernaw is-suq uniku diġitali Ewropew. Ir-regoli dwar l-għajnuna mill-Istat huma importanti ferm biex jiġu evitati d-distorsjonijiet tal-kompetizzjoni fis-suq uniku. L-Artikolu 107(3)(a) tat-TFUE jirrikonoxxi b’mod espliċitu lir-RUP bħala reġjuni fejn l-għajnuna tista’ tingħata biex tippromwovi l-iżvilupp ekonomiku fid-dawl tas-sitwazzjoni strutturali, ekonomika u soċjali tagħhom. F’dan il-kuntest, il-linji gwida dwar l-għajnuna reġjonali se jżommu trattament preferenzjali għar-RUP. Barra minn hekk, se jinżammu regoli speċjali għar-RUP fis-setturi tal-agrikoltura, tas-sajd u tal-akkwakultura. Ir-regoli dwar l-akkwist pubbliku abbażi ta’ sejħiet għall-offerti ġusti u miftuħa huma pilastru għas-suq uniku. Il-Kummissjoni se tesplora l-possibbiltà li d-dimensjoni tar-RUP tkun riflessa fil-fażi tal-implimentazzjoni tal-proposti tagħha għar-riforma tar-regoli tal-UE dwar l-akkwisti ladarba dawn jiġu adottati. Id-dimensjoni tar-RUP diġà għandha xi ftit rilevanza meta jiġi ddeterminat jekk kuntratti pubbliċi li ma jkunux suġġetti għar-regoli tal-UE dwar l-akkwisti, jew li ma jkunux suġġetti għalihom mija fil-mija, ikunux suġġetti għar-regoli u l-prinċipji tat-Trattat tal-UE[24]. Is-sitwazzjoni kurrenti, madankollu, għandha tiġi ċċarata aktar. L-awtoritajiet kontraenti fir-RUP jistgħu jitolbu li jitqabbdu ħaddiema lokali mill-impriżi li jkunu ngħataw kuntratt pubbliku, sakemm ma jkunx hemm diskriminazzjoni diretta jew indiretta fir-rigward tal-libertà tal-istabbiliment u tal-libertà li jiġu pprovduti s-servizzi[25], u dment li ma jitħalliex li jkun hemm kunflitti ta’ interessi u li dawn jiġu evitati. It-tassazzjoni u d-dwana. Reġimi speċifiċi kkontribwew għaż-żieda tal-kompetittività tar-RUP. Il-Kummissjoni se teżamina t-talbiet u l-ġustifikazzjonijiet mill-Istati Membri kkonċernati għall-estensjoni jew modifikazzjonijiet ta’ dawn ir-reġimi u se tippreżenta proposti skont dan, filwaqt li tqis l-effetti ta’ dawn ir-reġimi fuq l-ekonomija lokali u fuq is-suq intern. Il-prinċipji tal-governanza tajba fil-qasam tat-taxxi (trasparenza, skambju ta' informazzjoni u kompetizzjoni ġusta fit-tassazzjoni) għandhom jipprevalu bħalma hu l-każ fi kwalunkwe partijiet oħrajn tal-Unjoni. Informazzjoni aħjar. Punti ta’ kuntatt tas-‘Suq Uniku’ se jiġu mwaqqfa f’kull RUP, b’miżuri speċifiċi ta’ taħriġ għall-impriżi u l-uffiċjali pubbliċi fir-RUP biex jipprovdu aktar informazzjoni dwar il-possibbiltajiet offruti. Se jsir ukoll aktar użu mill-pjattaformi IMI u SOLVIT. L-edukazzjoni u l-ħiliet. Il-programm propost “Erasmus għal Kulħadd”[26] se jipprovdi opportunitajiet biex jiġu sostnuti sħubijiet bejn in-negozji u l-istituzzjonijiet tal-edukazzjoni u tat-taħriġ (i.e. universitajiet u istituzzjonijiet tat-taħriġ vokazzjonali) tar-RUP u se jiffaċilita u jippromwovi l-mobbiltà tal-istudenti u tal-għalliema kemm lejn ir-RUP kif ukoll ’il barra minnhom. Il-modernizzazzjoni tas-sistemi tal-edukazzjoni u tat-taħriġ, kif ukoll miżuri biex titjieb l-aċċessibbiltà għal edukazzjoni ta’ kwalità tajba, jistgħu jiġu ffinanzjati mill-FSE. Fir-rigward tal-politika tal-konsumatur, meta jkun xieraq il-Kummissjoni se tqis id-dimensjoni tar-RUP fl-implimentazzjoni tal-Aġenda għall-Konsumaturi Ewropej ġdida tagħha. Il-kwistjonijiet ta’ interess għall-konsumaturi tar-RUP għandhom x’jaqsmu b'mod partikolari ma’ setturi bħall-ivvjaġġar, it-telekomunikazzjonijiet u l-enerġija. Is-saħħa hija importanti minħabba l-inugwaljanzi li jeżistu bejn ir-RUP u l-kontinent fil-medja tal-istennija tal-għomor u fil-qagħda tas-saħħa. Il-politika favur il-koeżjoni toffri opportunitajiet għal investiment fl-infrastruttura tas-saħħa, inkluża t-telemediċina, u fit-taħriġ ta’ professjonisti tas-saħħa fir-RUP tagħhom. 6) Il-protezzjoni tal-ambjent tar-reġjuni ultraperiferiċi Il-politika tal-UE dwar il-protezzjoni ċivili tappoġġja miżuri li jimminimizzaw il-vulnerabbiltà partikolari tar-RUP għad-diżastri naturali u li jgħinu wkoll biex jinħolqu l-kundizzjonijiet għal aktar tkabbir sostenibbli. Il-ġeografija u t-topografija diffiċli tar-RUP ifixklu l-użu ta’ riżorsi ta’ intervent u joħolqu ħtiġiet partikulari għall-assistenza fl-eventwalità ta’ emerġenza kbira. Id-Deċiżjoni dwar il-Mekkaniżmu tal-Unjoni għall-Protezzjoni Ċivili u d-Deċiżjoni dwar l-Istrument Finanzjarju għall-Protezzjoni Ċivili[27] jagħmlu referenza għall-ħtiġijiet speċjali tar-RUP u jqisuhom fl-implimentazzjoni tal-azzjonijiet relatati mal-Mekkaniżmu tal-Unjoni għall-Protezzjoni Ċivili. Il-Proposta dwar Mekkaniżmu tal-Unjoni għall-Protezzjoni Ċivili[28] ttenni dan l-appoġġ. Azzjoni dwar il-klima. L-UE se tieħu azzjoni kemm fil-qasam tal-mitigazzjoni tat-tibdil fil-klima kif ukoll f’dak tal-adattament għalih[29]. Jeħtieġ li r-reżiljenza tar-RUP għall-impatti tat-tibdil fil-klima tiżdied billi jingħata sostenn lill-adattament għat-tibdil fil-klima fis-setturi kollha rilevanti, u billi jiġu inkuraġġiti ekonomija iktar ekoloġika li tipproduċi inqas karbonju, it-titjib tal-effiċjenza fl-użu tar-riżorsi u tal-enerġija, kif ukoll is-sostenibbiltà tat-trasport u tal-agrikoltura. Ta’ tħassib partikulari għar-RUP hija l-protezzjoni tal-kosta. Ir-riżultati ta’ studju ordnat mill-Kummissjoni fuq l-impatt tat-tibdil fil-klima fir-RUP se jiġu ppubblikati fl-2013. Il-bijodiversità u s-servizzi tal-ekosistema. L-isforzi għall-appoġġ tal-bijodiversità u s-servizzi tal-ekosistema fir-RUP se jiġu msaħħa filwaqt li se ssir aktar ħidma bbażata fuq inizjattivi bħal BEST (l-iskema volontarja għall-Bijodiversità u s-Servizzi tal-Ekosistema fir-Territorji tar-RUP u l-OCTs), li tgħin biex jinkisbu l-miri u l-azzjonijiet rilevanti kollha tal-Istrateġija tal-UE għall-Bijodiveristà. Attivitajiet f’dan il-qasam jistgħu jiġu ffinanzjati mill-fondi strutturali. 4.2. Id-dimensjoni esterna Minħabba l-pożizzjoni ġeografika tar-RUP, il-politiki tal-UE b’dimensjoni esterna huma importanti ħafna għal din l-istrateġija. Biex jiżviluppaw il-potenzjal sħiħ tagħhom u jwasslu l-valur miżjud kollu tagħhom għall-UE, jeħtieġ li r-RUP jintegraw aħjar mhux biss fi ħdan is-suq uniku iżda wkoll fi ħdan ir-reġjuni tal-viċinat tagħhom stess. Għandhom jiġu stabbiliti pjanijiet reġjonali tal-viċinat, b’konsistenza mal-għanijiet tal-politika esterna tal-UE. Il-koordinazzjoni u l-kumplimentarjetà tal-azzjonijiet mill-awtoritajiet tal-UE se jiġu mtejba. B’mod partikolari, se jsir aktar sforz biex jitjiebu l-koordinazzjoni u s-sinerġiji bejn il-programmi ta’ kooperazzjoni appoġġjati mill-FEŻR u strumenti oħrajn, notevolment il-Fond Ewropew għall-Iżvilupp, kif ukoll l-Istrument tal-Kooperazzjoni għall-Iżvilupp (DCI) u l-Istrument tas-Sħubija (PI). Se jkun meħtieġ li d-dimensjoni esterna tas-suq uniku għar-RUP tissaħħaħ ukoll, b’mod li jibni fuq ix-xogħol magħmul fil-kuntest tal-Att dwar is-Suq Uniku. Il-kooperazzjoni bejn ir-RUP u l-ġirien tagħhom se ssir fl-interess tal-partijiet kollha u b’enfasi partikolari fuq it-tisħiħ tal-opportunitajiet ekonomiċi. Il-kooperazzjoni tista’ tkun imħeġġa wkoll permezz ta’ użu aħjar tad-dispożizzjonijiet ad hoc li jinsabu fil-ftehimiet tal-UE mal-pajjiżi terzi[30], jew billi jsir użu aħjar minn programmi bħal Erasmus Mundus fl-edukazzjoni, fejn l-universitajiet tar-RUP huma mexxejja potenzjali fl-attivitajiet ta’ taħriġ. Ir-RUP għandhom il-potenzjal li jsiru pjattaformi għan-negozju u għall-kooperazzjoni, kif ukoll ċentri loġistiċi. Il-ftehimiet dwar il-kummerċ u s-sajd. Il-ftehimiet tal-UE se jagħtu l-attenzjoni dovuta lir-RUP, pereżempju, meta ftehimiet ikopru prodotti manifatturati fir-RUP. Dan jista’ jgħin lil manifatturi fir-RUP jikkompetu mhux biss fl-UE iżda wkoll fis-swieq ta’ pajjiżi terzi. Il-prattika li l-proposti għall-ftehimiet kummerċjali, bħall-Ftehimiet ta’ Sħubija Ekonomika, jiġu akkumpanjati minn analiżi tal-impatt issa hi stabbilita sew u, fejn ikun rilevanti, għandhom jindirizzaw id-dimensjoni tar-RUP. L-inklużjoni ta’ klawżoli ta’ salvagwardja speċifiċi għar-RUP hi importanti, iżda l-informazzjoni għandha titjieb biex ikun żgurat li klawżoli bħal dawn jintużaw b’mod sħiħ meta jkun hemm bżonn. Rotot tal-ajru u marittimi ġodda jew aktar effiċjenti bejn ir-RUP u l-ġirien tagħhom. Il-Kummissjoni se tirrifletti dwar kif l-ispeċifiċitajiet tar-RUP jistgħu jitqiesu fil-preparamenti tagħha għar-reviżjoni tal-linji gwida tal-1994 u tal-2005 għall-avjazzjoni[31] u għar-reviżjoni tal-linji gwida marittimi tal-2004[32]. Il-Kummissjoni se tevalwa t-talbiet tal-Istati membri biex jikkonkludu ftehimiet bilaterali ma’ pajjiżi terzi ġirien ta’ RUP, u tistabbilixxi fuq it-trasport tal-passiġġieri rekwiżiti tas-servizzi simili għall-kuntratti ta’ obbligi ta 'servizz pubbliku taħt il-liġi tal-UE. Dan jista’ jseħħ biss meta l-kundizzjonijiet tas-suq waħedhom ma jkunux biżżejjed biex jattiraw operaturi ekonomiċi, mingħajr ma ssir diskriminazzjoni fost dawn tal-aħħar u filwaqt li jiġu rrispettati l-ftehimiet bilaterali u multilaterali eżistenti u r-regoli rilevanti dwar l-għajnuna mill-Istat. L-UE se tikkunsidra wkoll il-konklużjoni tal-ftehimiet mal-pajjiżi ġirien tar-RUP biex jiġi lliberalizzat it-trasport u jiżdiedu l-konnessjonijiet. L-enerġija. L-UE se tappoġġja proġetti li joħolqu swieq tal-enerġija aktar effettivi li jinkludu lir-RUP u lill-pajjiżi u t-territorji ġirien. In-netwerks tal-komunikazzjonijiet elettroniċi. It-titjib tal-affidabbiltà tal-infrastrutturi tan-netwerks se jkun prijorità ewlenija. Netwerks diġitali attwali li huma bbażati fuq konnessjoni taħt il-baħar waħda permezz ta’ kejbil b’kapaċità baxxa ma jistgħux jiggarantixxu l-kontinwità tas-servizz, u mhumiex kapaċi jipprovdu veloċitajiet dejjem jiżdiedu. Kwistjonijiet li jikkonċernaw l-aċċess, it-tariffi, il-kwalità u s-sigurtà tas-servizzi tal-ICT jeħtieġ li jiġu indirizzati b’mod aktar deċiżiv, partikolarment biex jinħolqu l-kundizzjonijiet għall-internet ‘b’veloċità għolja’. L-awtoritajiet nazzjonali tal-kompetizzjoni għandhom rwol importanti fid-determinazzjoni tal-kundizzjonijiet għall-akkwist tal-kapaċità permezz tal-kejbils taħt il-baħar u l-kundizzjonijiet għall-aċċess għall-partijiet fuq l-art ta’ dawn il-kejbils. L-SMEs li joperaw internazzjonalment. Il-Kummissjoni se tagħti attenzjoni partikolari lir-RUP meta twettaq l-azzjonijiet imsemmija fil-komunikazzjoni tagħha “Negozju Żgħir, Dinja Kbira”[33]. Strumenti alternattivi interazjendali biex jiġi solvut it-tilwim. Il-bini tal-fiduċja bejn in-negozji li jinsabu fir-RUP u fil-pajjiżi terzi ġirien tagħhom huwa wieħed mill-ewwel passi konkreti li huma meħtieġa biex jiffjorixxu t-tranżazzjonijiet kummerċjali fl-ensembles reġjonali. Biex dan iseħħ, jeħtieġ li jiġi inkuraġġit, permezz tal-approssimazzjoni tas-sistemi legali involuti, il-ħolqien ta’ sistemi alternattivi interazjendali biex jiġi solvut it-tilwim bejn ir-RUP, il-pajjiżi u territorji extra Ewropej u pajjiżi terzi ġirien. Il-mobbiltà. Jeħtieġ li l-Istati Membri jżidu l-isforzi biex jiffaċilitaw il-mobbiltà ta’ gruppi ewlenin taċ-ċittadini ta’ pajjiżi terzi bħall-istudenti, ir-riċerkaturi u l-komunità kummerċjali, filwaqt li jkomplu l-isforzi biex inaqqsu l-immigrazzjoni irregolari u jindirizzaw it-traffikar tal-bnedmin. 5. Konklużjoni Inkiseb ħafna fir-RUP iżda l-ekonomiji tagħhom għadhom relattivament fraġli. Sforzi biex jittaffew il-limitazzjonijiet permanenti tagħhom u biex tiġi żgurata l-integrazzjoni sħiħa tagħhom fis-suq uniku u fil-viċinati rispettivi tagħhom jeħtieġ li jinżammu u jiġu kkonsolidati mill-atturi fil-livelli kollha. L-ispeċifiċitajiet tagħhom għandhom jiġu meqjusa fil-ġenerazzjoni l-ġdida ta’ politiki għall-implimentażżjoni tal-Ewropa 2020 filwaqt li r-RUP u l-Istati Membri rispettivi tagħhom għandhom jagħmlu dak kollu li jistgħu biex jiżguraw li jaħtfu l-opportunitajiet li jeżistu. Jista’ jirriżulta tkabbir potenzjali fir-RUP mir-ristrutturar fis-setturi tradizzjonali bħat-turiżmu, l-agrikoltura u s-sajd, u minn speċjalizzazzjonijiet ġodda li jirriżultaw mill-applikazzjoni tal-RŻTI kemm għas-setturi antiki kif ukoll għal dawk ġodda. Il-muftieħ għall-prosperità tar-RUP fil-ġejjieni se jkunu l-modernizzazzjoni tas-setturi tradizzjonali u d-diversifikazzjoni lejn oqsma ġodda ta’ attività, magħżulin b’għaqal. Il-Kummissjoni se tappoġġja lil kull RUP biex isib il-mogħdija individwali tiegħu bil-għan li jiddiversifika u jimmodernizza l-ekonomija tiegħu, bil-ħsieb li jinħolqu kundizzjonijiet ekonomiċi iktar sodi u jitnaqqsu d-distakki bejnhom u bejn ir-reġjuni l-oħrajn tal-UE. Kull RUP huwa mitlub biex, flimkien mal-Istat Membru rispettiv tiegħu, ifassal Pjan ta’ Azzjoni li jistabbilixxi, permezz ta’ miri u stadji fissi, kif beħsiebu jimplimenta l-aġenda Ewropa 2020 filwaqt li jqis is-sitwazzjoni individwali tiegħu u l-istrumenti differenti disponibbli li huma ppreżentati f’din il-komunikazzjoni. Il-Kummissjoni se tkompli għaddejja bl-isforzi tagħha biex issaħħaħ l-integrazzjoni tar-RUP fis-suq uniku u fl-ambjent ġeografiku tagħhom f'laqgħat regolari ta’ grupp apposta li se jkun jinkludi nies minn servizzi differenti. Sa mhux aktar tard mill-aħħar tal-2017, il-Kummissjoni se tirrevedi l-implimentazzjoni ta’ kull waħda mill-miżuri proposti f’din il-komunikazzjoni. [1] Skont l-Artikoli 349 u 355(1) tat-Trattat dwar il-Funzjonament tal-Unjoni Ewropea (TFUE), kif immodifikat permezz tad-Deċiżjoni tal-Kunsill Ewropew tad-29.10.2010 li temenda l-istatus ta’ Saint-Barthélemy, hemm tmien “reġjuni ultraperiferiċi” tal-UE: l-erba’ dipartimenti u reġjuni extra-Ewropej Franċiżi (il-Gwadelup, il-Gujana Franċiża, Martinique, Réunion) u kollettività waħda extra-Ewropea (Saint Martin); iż-żewġ reġjuni awtonomi Portugiżi (l-Azores u l-Madeira); Komunità Awtonoma Spanjola waħda (il-Gżejjer Kanarji). Skont l-Artikolu 355(6) tat-TFUE, Franza għamlet talba formali lill-Kunsill Ewropew biex tibdel l-istatus tal-UE tal-Majott, li attwalment jinsab fost il-pajjiżi u t-territorji extra-Ewropej, li se jsiru RUP minn Jannar 2014. [2] It-3023 laqgħa tal-Kunsill tal-AFFARIJIET BARRANIN, tal-14 ta’ Ġunju 2010. [3] COM(2004) 343, 26.5.2004; COM(2004) 543, 6.8.2004. [4] Il-Komunikazzjoni tal-Kummissjoni: Ir-reġjuni l-aktar imbiegħda: vantaġġ għall-Ewropa (COM (2008) 642 finali, 17.10.2008). [5] Memorandum Konġunt, tar-Reġjuni Ultraperiferiċi: Minn issa sal-2020, l-14 ta’ Ottubru 2009. [6] Il-Memorandum, ta’ Spanja, Franza, il-Portugall u r-Reġjuni Ultraperiferiċi: A renewed vision of the European Strategy for outermost regions, tas-7 ta’ Mejju 2010. [7] Rapport tal-Parlament Ewropew dwar “Ir-rwol tal-Politika ta’ Koeżjoni fir-reġjuni ultraperiferiċi tal-Unjoni Ewropea fil-kuntest tal-Istrateġija UE 2020”, tat-18 ta’ April 2012 (rapporteur Nuno Teixeira). [8] Il-Kummissarju Barnier talab lill-ex Ministru tal-Agrikoltura u ex Ministru tal-Ekonomija u l-Finanzi ta’ Spanja kif ukoll ex Kummissarju Ewropew, Pedro Solbes Mira, biex iħejji studju fuq il-post tar-RUP fi ħdan is-suq uniku. http://ec.europa.eu/internal_market/outermost_regions/index_en.htm [9] Imwettaq minn Ismeri Europa, ikkummissjonat mill-Kummissjoni fl-2009, ippreżentat f’Marzu 2011. [10] Imwettaq mill-“Institut National d'Études Démographiques” (INED), ikkummissjonat mill-Kummissjoni, u ppreżentat f’Mejju 2012. [11] Il-pajjiżi u t-territorji extra-Ewropej imsemmija fl-Artikoli 198 u 355(2) tat-TFUE. Se tingħata attenzjoni speċjali lid-Deċiżjoni futura tal-Kunsill dwar l-Assoċjazzjoni tal-Pajjiżi u t-Territorji extra-Ewropej mal-UE u partikolarment id-dispożizzjonijiet tagħha rigward il-kooperazzjoni u l-integrazzjoni reġjonali ta’ dawn it-territorji. [12] http://s3platform.jrc.ec.europa.eu/home [13] COM(2011) 611 finali, 6.10.2011 [14] COM(2011) 627 finali,2, 19.10.2011 [15] COM(2011) 804 finali, 2.12.2011. [16] COM(2007) 575 finali, 10.10.2007 [17] COM (2011) 782 finali, 21.11.2011. [18] Il-Konklużjoniiet tal-Kunsill tad-19.12.2011, il-punt 12. [19] COM(2011) 870 finali, 7.12.2011; u SEC (2011) 1527 finali. [20] COM(2011) 609 finali, 6.10.2011. L-implimentazzjoni ta’ dawn il-miżuri tista’ ssir permezz tal-istrumenti finanzjarji, bl-użu ta’ finanzjament li jiddependi, inter alia, fuq il-kondizzjonijiet u l-għarfien dwar l-istrumenti, kif ukoll id-domanda mill-fornituri tal-mikrokreditu. [21] COM(2011) 206 finali, 13.4.2011: "[Neħtieġu] suq integrat aħjar li jaqdi bis-sħiħ ir-rwol tiegħu ta’ pjattaforma li fuqha tinbena l-kompetittività kollettiva tan-nisa u tal-irġiel, tal-intrapriżi, u tat-territorji Ewropej, inklużi t-territorji l-aktar imbiegħda u l-anqas żviluppati". [22] COM(2011) 650 finali/3, 6.02.2012, l-Artikolu 4(2)(j). [23] Ara taħt id-Dimensjoni Esterna. [24] Minħabba li l-pożizzjoni ġeografika tas-suq, kif ukoll id-daqs u l-istruttura tiegħu, huma kriterji li jiddeterminaw jekk l-għoti ta’ kuntratt ikunx ta’ interess għal operaturi minn Stati Membri oħrajn - ara C179, 01.08.2006: il-Punt 1.3 tal-Komunikazzjoni interpretattiva tal-Kummissjoni dwar il-liġi tal-UE applikabbli għall-għoti ta’ kuntratti mhux, jew mhux kompletament, soġġetti għad-dispożizzjoni tad-Direttivi dwar l-Akkwist Pubbliku. [25] Sentenza tal-Qorti fil-kawża 31/87 Beentjes [1988] Ġabra 4635. [26] COM(2011) 788 finali, 23.11.2011. [27] Id-Deċiżjoni tal-Kunsill 2007/162/KE tal-5 ta’ Marzu 2007; Id-Deċiżjoni tal-Kunsill 2007/779/KE tal-8 ta’ Novembru 2007. [28] COM(2011) 934 finali, 20.12.2011 [29] White Paper “L-adattament għat-tibdil fil-klima: Lejn qafas Ewropew għall-azzjoni”, COM (2009)147 finali,1.4.2009. [30] Pereżempju, l-Artikolu 132(h) u l-Artikolu 239 tal-FSE CARIFORUM-UE. [31] Il-Linji Gwida tal-Komunità dwar l-iffinanzjar tal-ajruporti u l-għajnuna tal-bidu lil-linji tal-ajru li jitilqu minn ajruporti reġjonali, ĠU C 312, 9.12.2005, p. 1. [32] Il-linji gwida tal-Komunità dwar l-għajnuna mill-Istat għat-trasport marittimu, ĠU C 013, 17.01.2004, p. 3. [33] COM (2011) 702, 9.11.2011.